In nomine Patris et Filii et Spiritus sancti. Dominus dicit in Evangelio: Date elemosynam, et ecce omnia munda sunt vobis. De qua re non surdus auditor fuit Miles quidam, Otbertus scilicet de Tilecastro, Senior de Cypeto, ut de suis propriis liberius elemosynam faceret, seipsum in primis elemosynam fecit. Qui veniens ad conversionem ad Besuense Monasterium, dedit Deo, et sancto Petro, et Besuensi Ecclesiæ, unum mansum in villula, quæ vocatur Luat, cum adjacentiis suis, cum terris, et pratis, sic libere et sic honorifice, ut iste mansus, qui vocatur mansus Letaldi, habeat procursum, et consuetudines per omnia nemora quæ sunt de Cypeto citra Tylam et ultra, et servum unum Bricionem, cum omni suppellectili sua, qui erat ministralis de terris suis: et unum mulum optimum quem habebat, et quicquid calumpnii habebat super terram sancti Petri, et super homines postposuit. Ut hæc Karta inconvulsa permaneat, supponamus ei testes idoneos. Sig. Humberti de Cipeto filii ejus. Sig. Aymonis filii ejus. Sig. Widonis Clerici filii ejus. Sig. Johannis prepositi. Sig. Walterii prepositi ejus. Sig. Injulrici. Sig. Humberti filii ejus de Tilocastro. Sig. Aldonis Senioris. Sig. Oldilerii Militis. Sig. Widonis de Fossato Militis, et aliorum multorum. De Monachis, Sig. Josberti Abbatis. Sig. Benedicti. Sig. Constantii. Sig. Rotberti Præpositi. De familia sancti Petri, Sig. Johannis Villici. Sig. Humberti Cocci. Sig. Giraldi Clerici. § Habet sanctus Petrus et nostra Besuensis Ecclesia plurimam terram in ipsa villula, quæ vocatur Luat, infra et per confinia ipsius. Terram scilicet Isemberti de Casoto cum adjacentiis suis. Terram Walterii de Bellomonte Pincernæ cum adjacentiis suis. Terram Landrici cum adjacentiis suis.